
Aruande koostamise alus ja eesmärk

Käesolev AS Narva Bussiveod nõukogu aruanne on koostatud äriseadustiku § 333 lg. 1 alusel, mille kohaselt nõukogu vaatab majandusaruande läbi ja koostab selle kohta kirjaliku aruande, mis esitatakse üldkoosolekule.

Aruandes peab näitama, kas nõukogu kiidab heaks juhatuse poolt koostatud majandusaasta arunde. Samas peab kajastuma, kuidas nõukogu on aktsiaseltsi tegevust korraldanud ja juhtinud.  

Majandusaasta aruanne 

Kõik nõukogu liikmed on tutvunud AS Narva  Bussiveod juhatuse poolt  koostatud 2014 majandusaasta aruandega. Nõukogu liikmetele on antud võimalus bilansiga tutvumiseks mõistliku aja jooksul. 
Juhatus on kinnitanud, et vastutab 2014 raamatupidamise aastaaruande eest, mille koostamisel on rakendatud arvestuspõhimõtteid vastavuses Eesti hea raamatupidamistavaga. 31.12.2014 lõppenud majandusaasta kohta koostatud raamatupidamise aastaaruanne kajastab õigesti ja õiglaselt AS Narva Bussiveod finantsseisundit, majandustulemust ja rahavoogusid. AS Narva Bussiveod on jätkuvalt tegutsev. 

Ettevõtte põhitegevusaladeks olid 2014 aastal kujunenud ühistranspordi teenused.  Ettevõtte tegevus on jätkuvalt diversifitseeritud kolme põhilise suuna vahel: Narva linnaliinid, maakonnaliinid ja kommertsliinid. 

Nõukogu liikmed analüüsides raamatupidamise aastaaruannet juhivad tähelepanu alljärgnevatele põhilistele bilansikirjetele:
1. Müügitulu langes kahjumlike kommertsvedude lõpetamisega seoses ca 18% (2013 – 1 180 910 ja 2014 – 972 803).
2. Lühiajalised võlakohustused vähenesid ca 10 % (2013 – 796 288 ja 2014 - 718 502).
3. Pikaajalised kohustused vähenesid ca 20 % (2013 – 1 464 578 ja 2014 - 1 180 815). 

4. Aruandeaasta kahjum oli 476 383 eurot (2013 kasum 959 806).
5. Omakapital vähenes eelkõige tasuta saadud busside amortisatsiooni arvel ca 16 % (2013 – 3 114 642 ja 2014 - 2 638 259).
Nõukogu kiidab heaks juhatuse tegevuse seoses kulude vähendamise meetmete rakendamisega. 
Arvestades eeltoodud näitajaid ja juhatuse poolt antud selgitusi AS Narva Bussiveod nõukogu kiidab heaks koostatud 2014 majandusaasta aruande.

Aktsiaseltsi tegevuse korraldamine ja juhtimine
Nõukogu pädevus, õigused ja ülesanded on sätestatud äriseadustiku § 316, § 317 ja aktsiaseltsi põhikirja p. 5. Nõukogu on korraldanud ja juhtinud AS Narva Bussiveod tegevust põhiliselt kahes vormis:

1. Otsuste langetamine vastavalt nõukogu esimehe poolt kokku kutsutud istungi toimumise tähtajale ja päevakorrale;

2. Nõukogu liikmete jooksvad kohtumised ja operatiivne infovahetus ettevõtte juhatuse liikme ja teiste spetsialistidega.

Lähtudes äriseadustiku § 321 nõukogu koosolekud toimusid vastavalt vajadusele, kuid mitte harvem kui üks kord kolme kuu jooksul.
2014 aastal on nõukogu võtnud teadmiseks, arutanud ja langetatud strateegilised otsused alljärgnevates küsimustes:
-  Kinnitanud 2013 aasta majandusaruande;
-  Analüüsinud rahavoogude situatsiooni ning kütusehinna mõju ettevõtte majandustegevusele;  

- Arutanud ettepanekuid kulude vähendamise ja töötajate koosseisu optimeerimise osas. 
Nõukogu on teostanud 2014 järelevalvet juhatuse tegevuse üle. 

Oleme seisukohal, et nõukogu on juhtinud AS Narva Bussiveod lähtudes äriseadustikus ja teistes õigusaktides sätestatust ning juhindudes heast juhtimis- ning ettevõtlustavast.   

2014 aasta jaanuaris kutsuti tagasi nõukogu liikmed Sergei Nikitin ja Andrei Filippov ning valiti uuteks nõukogu liikmeteks Jekaterina Golubtsova ja Jan Saan. Nõukogu esimeheks valiti Jelizaveta Tšertova.

